Menseregteprokureur nuwe voorsitter van loterykommissieBarney Pityana. (Foto: Rhodes University) Die kabinet het Maandag aangekondig dat die menseregteprokureur Barney Pityana as die nuwe voorsitter van die nasionale loterykommissie aangewys is. Pityana was saam met Terry Tselane, voormalige adjunkvoorsitter van die Onafhanklike Verkiesingskommissie (OVK), en Muthuhadini Madzivhandila, in lewe ŉ lid van die loteryraad, op die kortlys vir die posisie. Madzivhandila is vroeër vanjaar dood. Pityana se aanstelling is verlede Donderdag op ŉ kabinetsvergadering goedgekeur. Die loterykommissie dien as Suid-Afrika se enigste lotery- en sport-weddenskapreguleerder, maar ken ook toelae toe aan nie-regeringsorganisasies wat gestig is met die doel daarop om Suid-Afrikaners se lewens te verbeter. Bewerings van korrupsie van miljoene rande volg die kommissie die afgelope paar jaar soos ŉ skaduwee. Die spesiale ondersoekeenheid (SOE) het egter reeds begin om op individue toe te slaan wat daarvan verdink word dat hulle munt geslaan het uit die kommissie. Die minister van handel en nywerheid het in Maart vanjaar vier nuwe raadslede van die kommissie aangewys. Die nuwe raad se hoofdoelwit is om die kommissie om te keer en met wetstoepassingsowerhede saam te werk om te verseker dat diegene wat aan korrupsie skuldig is, aan die pen ry. Die SOE het vroeër aangekondig dat die kommissie se vorige raad glo R300 miljoen gesteel het. Luidens ŉ oorsig van die nuwe voorsitter se prestasies deur die presedensie is Pityana in 1995 as die voorsitter van die Suid-Afrikaanse Menseregtekommissie (MRK) aangestel. Hy het eregrade van die Universiteit van Buenos Aires in Argentinië en Trinity College in die VSA ontvang. Hy is ook ŉ genoot van King’s College in Londen.